

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

В Решение 2005/387/ПВР на Съвета относно обмена на информация, оценката на риска и контрола върху новите психоактивни вещества[[1]](#footnote-1) се предвижда триетапна процедура, в резултат на която ново психоактивно вещество може да стане предмет на мерки за контрол на територията на Съюза.

На 4 юли 2017 г. бе публикуван съвместен доклад на Европейския център за мониторинг на наркотици и наркомании (ЕЦМНН) и Европол, изготвен в съответствие с член 5 от Решение 2005/387/ПВР на Съвета. На 15 септември 2017 г., след искане, отправено от Комисията и седем държави членки, и по силата на член 6, параграф 1 от горепосоченото решение на Съвета, Съветът поиска оценка на рисковете, произтичащи от употребата, производството и нелегалната търговия на новото психоактивно вещество *N*-фенил-*N*-[1-(2-фенилетил)пиперидин-4-ил]оксолан-2-карбоксамид (тетрахидрофуранилфентанил; THF-F), участието на организираната престъпност и възможните последици от въвеждането на мерки за контрол на това вещество.

Рисковете от тетрахидрофуранилфентанил бяха подложени на оценка от страна на Научната комисия на ЕЦМНН в съответствие с разпоредбите на член 6, параграфи 2, 3 и 4 от Решението на Съвета. Докладът за оценка на риска беше изпратен на Комисията и на Съвета на 14 ноември 2017 г. Основните резултати от оценката на риска са следните:

* Тетрахидрофуранилфентанилът е синтетичен опиоид, който е структурно подобен на фентанила — контролирано в международен план вещество. Той е наситено производно на фуранилфентанила[[2]](#footnote-2).
* Тетрахидрофуранилфентанилът е в наличност в Европейския съюз поне от септември 2016 г. и е бил конфискуван в една държава членка. Една държава членка, в която има потвърдено излагане на тетрахидрофуранилфентанил, е съобщила за 14 смъртни случая. В най-малко 12 смъртни случая тетрахидрофуранилфентанилът е бил причината за смъртта или вероятно е допринесъл за нея.

В съответствие с член 8, параграф 1 от Решение 2005/387/ПВР на Съвета в срок от шест седмици, считано от датата на получаване на доклада за оценка на риска, Комисията следва да представи в Съвета инициатива за въвеждане на мерки за контрол по отношение на новите психоактивни вещества на територията на Съюза или доклад, в който обосновава позицията си относно липсата на необходимост от такава инициатива. Съгласно решението на Съда от 16 април 2015 г. по съединени дела C-317/13 и C-679/13 преди приемането на акт въз основа на член 8, параграф 1 от Решение 2005/387/ПВР на Съвета, трябва да бъде проведена консултация с Европейския парламент.

Въз основа на констатациите от доклада за оценка на риска Комисията счита, че са налице основания за въвеждането на мерки за контрол по отношение на това вещество на цялата територия на Съюза. Според доклада за оценка на риска острата токсичност на тетрахидрофуранилфентанила е такава, че може да причини сериозни увреждания на човешкото здраве.

**2.** **ЦЕЛ НА ПРЕДЛОЖЕНИЕТО**

Целта на настоящото предложение за Решение за изпълнение на Съвета е да се приканят държавите членки да въведат по отношение на тетрахидрофуранилфентанила мерките за контрол и наказателноправните санкции, предвидени в националното им законодателство по силата на задълженията им съгласно Единната конвенция на Организацията на обединените нации по упойващите вещества от 1961 г., изменена с Протокола от 1972 г.

2017/0342 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за въвеждане на мерки за контрол по отношение на новото психоактивно вещество *N*-фенил-*N*-[1-(2-фенилетил)пиперидин-4-ил]оксолан-2-карбоксамид (тетрахидрофуранилфентанил; THF-F)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества[[3]](#footnote-3), и по-специално член 8, параграф 3 от него,

като взе предвид предложението на Европейската комисия,

като взе предвид становището на Европейския парламент[[4]](#footnote-4),

като има предвид, че:

(1) На основание член 6 от Решение 2005/387/ПВР на специална сесия на разширената Научна комисия на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно новото психоактивно вещество *N*-фенил-*N*-[1-(2-фенилетил)пиперидин-4-ил]оксолан-2-карбоксамид (тетрахидрофуранилфентанил; THF‑F), който впоследствие беше изпратен на Комисията и на Съвета на 14 ноември 2017 г.

(2) Тетрахидрофуранилфентанилът е синтетичен опиоид, който е структурно подобен на фентанила — контролирано вещество, широко използвано в медицината като допълнение към общата анестезия по време на хирургична интервенция и за овладяване на болката. Той е наситено производно на фуранилфентанила[[5]](#footnote-5).

(3) Тетрахидрофуранилфентанилът е в наличност в Съюза поне от септември 2016 г. и е бил конфискуван в една държава членка, която съобщи за 53 конфискации, извършени през 2016 г. и през първата половина на 2017 г. Има вероятност да не са докладвани всички случаи на установяване на това вещество са били докладвани, тъй като за него не се извършват рутинни проверки. В повечето случаи веществото е било конфискувано под формата на течност, но в някои случаи, макар и по-малко на брой, то е било конфискувано и под формата на прах. Установените количества са относително малки. Трябва обаче да се отчете силното въздействие, което е типично за фентанилите.

(4) Една държава членка, в която има потвърдено излагане на тетрахидрофуранилфентанил, е съобщила за 14 смъртни случая. В много от случаите наред с тетрахидрофуранилфентанила е било установено наличието и на други наркотици. В най-малко дванадесет смъртни случая тетрахидрофуранилфентанилът е бил причината за смъртта или вероятно е допринесъл за нея. Освен това същата държава членка е съобщила и за едно остро отравяне с нелетален изход, свързано с тетрахидрофуранилфентанила. Вероятно налоксонът действа като противоотрова срещу отравяне, причинено от тетрахидрофуранилфентанил. Вероятно е част от случаите на отравяне с нелетален изход или на смърт да не се установяват или докладват, тъй като за тях не се извършват рутинни проверки. Случайното излагане на тетрахидрофуранилфентанил може да представлява риск за правоприлагащите органи, персонала за спешна помощ, медицинския персонал и персонала на лаборатории за криминалистични анализи, както и за персонала в заведения за лишаване от свобода и в пощенските служби.

(5) Няма информация за участие на организираната престъпност в производството, разпространението (трафика) и доставката на тетрахидрофуранилфентанил в рамките на Съюза. Наличната информация сочи, че тетрахидрофуранилфентанилът се произвежда в химически предприятия в Китай, но е възможно и в рамките на Съюза да съществува способност за производство.

(6) Тетрахидрофуранилфентанилът се продава онлайн (във видимата мрежа) на дребно и на едро, под прикритието на „химикал за научноизследователски цели“ или като „разрешен от закона“ заместител на незаконните опиоиди, обикновено като течност (напр. в готови за употреба назални спрейове) или като прах. Данните от конфискациите сочат, че тетрахидрофуранилфентанилът може би се продава и на незаконния пазар на опиоиди. Тетрахидрофуранилфентанилът понякога се продава като хероин или смесен с хероин или се използва за направата на фалшификати на много търсени аналгетици и бензодиазепини. Поради това ползвателите може да не знаят, че употребяват фентанил.

(7) Тетрахидрофуранилфентанилът няма установена или призната употреба в хуманната или ветеринарната медицина в Съюза, нито на други места по света. Няма данни, сочещи, че тетрахидрофуранилфентанилът може да бъде използван за други цели освен като аналитичен референтен еталон, както и за научни изследвания.

(8) Докладът за оценката на риска показва, че много от въпросите, свързани с тетрахидрофуранилфентанила, породени от липсата на данни относно рисковете за здравето на човека, рисковете за общественото здраве и социалните рискове, могат да получат отговор чрез по-нататъшна научноизследователска дейност. Въпреки това наличните данни и информация относно породените от веществото здравни и социални рискове, с оглед също така на подобието му с фентанил и фуранилфентанил, дават достатъчно основание за въвеждането на мерки за контрол по отношение на тетрахидрофуранилфентанила на територията на Съюза.

(9) Тетрахидрофуранилфентанилът не е вписан като подлежащо на контрол вещество съгласно Единната конвенция на Организацията на обединените нации по упойващите вещества от 1961 г. или Конвенцията на Организацията на обединените нации за психотропните вещества от 1971 г. Веществото понастоящем е предмет на оценка по системата на Организацията на обединените нации и беше разгледано на 39-то заседание на експертната комисия по наркозависимостите към СЗО (ЕКНЗ), което се проведе от 6 до 10 ноември 2017 г. в Женева. Това не пречи Съюзът да вземе решение за въвеждане на мерки за контрол по отношение на веществото.

(10) Тъй като пет държави членки контролират тетрахидрофуранилфентанила съгласно националното си законодателство за контрол на наркотиците, а пет държави членки го контролират в съответствие с друго законодателство, въвеждането по отношение на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би помогнало за предпазване от рисковете, които наличността и употребата му могат да създадат.

(11) С Решение 2005/387/ПВР се предоставят изпълнителни правомощия на Съвета с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез въвеждането по отношение на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел да бъдат въведени мерки за контрол по отношение на тетрахидрофуранилфентанила на територията на Съюза.

(12) Дания е обвързана от Решение 2005/387/ПВР и поради това участва в приемането и прилагането на настоящото решение.

(13) Ирландия е обвързана от Решение 2005/387/ПВР и поради това участва в приемането и прилагането на настоящото решение.

(14) Обединеното кралство не е обвързано от Решение 2005/387/ПВР и поради това не участва в приемането и прилагането на настоящото решение и не е обвързано от него, нито от неговото прилагане,

ПРИЕ НАСТОЯЩОТО РЕШЕНИЕ:

Член 1

По отношение на новото психоактивно вещество *N*-фенил-*N*-[1-(2-фенилетил)пиперидин-4-ил]оксолан-2-карбоксамид (тетрахидрофуранилфентанил; THF-F) се въвеждат мерки за контрол на територията на Съюза.

*Член 2*

Най-късно до *[една година от датата, на която е публикувано настоящото решение]* държавите членки вземат необходимите мерки в съответствие със своето национално право да въведат по отношение на новото психоактивно вещество, посочено в член 1, мерките за контрол и наказателноправните санкции, предвидени в националното им законодателство по силата на задълженията им, произтичащи от Единната конвенция на Организацията на обединените нации по упойващите вещества от 1961 г., изменена с Протокола от 1972 г.

*Член 3*

Настоящото решение влиза в сила в деня след деня на публикуването му в *Официален вестник на Европейския съюз*.

Настоящото решение се прилага в съответствие с Договорите.

Съставено в Брюксел на […] година.

За Съвета

Председател

1. ОВ L 127, 20.5.2005 г., стр. 32. [↑](#footnote-ref-1)
2. С Решение за изпълнение (ЕС) 2017/2170 на Съвета от 15 ноември 2017 г. за въвеждане на мерки за контрол на *N*-фенил-*N*-[1-(2-фенилетил)пиперидин-4-ил]фуран-2-карбоксамид (фуранилфентанил) по отношение на фуранилфентанила бяха въведени мерки за контрол (ОВ L 306, 22.11.2017 г., стр. 19). [↑](#footnote-ref-2)
3. ОВ L 127, 20.5.2005 г., стр. 32. [↑](#footnote-ref-3)
4. OВ C ,  г., стр. . [↑](#footnote-ref-4)
5. Решение за изпълнение (ЕС) 2017/2170 на Съвета от 15 ноември 2017 г. за въвеждане на мерки за контрол на *N*-фенил-*N*-[1-(2-фенилетил)пиперидин-4-ил]фуран-2-карбоксамид (фуранилфентанил) (ОВ L 306, 22.11.2017 г., стр. 19). [↑](#footnote-ref-5)